Taalgebruik: rekordArgieffoto (Foto: RyanMcGuire, Pixabay) Jy stel ŉ rekord [NIE: nuwe rekord] op. Jy kan wel praat van “die vorige rekord” [NIE: die ou rekord] as jy die twee vergelyk, teenoor: ŉ (stok)-ou of vorige rekord van lank gelede. Rekord word dus gebruik vir ŉ prestasie wat ŉ vorige prestasie oortref: Die atleet het ŉ rekord geslaan, laat spat of opgestel, die rekord geëwenaar, dit tot [NIE: na] 1,96 m verbeter of dit oortref. Omdat rekord dui op die beste vertoning op ŉ bepaalde baan of gebied, word rekord(s) nie in figuurlike sin gebruik vir prestasies, inligting, handelinge of gebeure van die verlede nie; gebruik in lg. verband, na gelang van die konteks: dokumente, stukke, register, inskrywings, ŉ verslag, (skriftelike) bewys, gegewens of inligting, vermelding, misdaadgeskiedenis/=lys/-agtergrond of vorige veroordelings (weens misdaad), vonnislys, diensstaat, vertoning en optrede (tot dusver). have a bad record baie op jou kerfstok hê of geen goeie geskiedenis hê nie. a bad track record iemand se boeke is nie skoon nie, of sy het swak gevaar. someone with a clean record iemand met ŉ skoon lei. for the record om die feite te gee, vir die goeie orde, om iets te laat boekstaaf, om ŉ juiste/getroue weergawe te gee van iets wat gesê is. the first record of die eerste vermelding van. have a good (track) record (for) bv. ŉ maatskappy het al goed gevaar, gepresteer, groot welslae behaal of het ŉ goeie prestasielys. keep record van bv. alle uitgawes boekhou of dit aanteken [NIE: rekord hou], opskryf of op skrif stel. it is on record dit is bekend, geboekstaaf/aangeteken [NIE: dit is op rekord dat…]. place on record opteken, die feite gee, boekstaaf, laat notuleer, te boek stel, neerskryf, op skrif stel [NIE: op rekord plaas]. have a proud record ŉ trotse geskiedenis, prestasielys of verlede hê. say something for the record vir kennisname. a safety record ŉ veiligheidsgeskiedenis; veiligheidsprestasie/ =vertoning tot dusver kan goed of swak wees na gelang van die aantal ongelukvrye (werkers)dae. speak on record iets sê wat gepubliseer kan word. Bron: Skryf Afrikaans van A tot Z: Die essensiële gids vir taalgebruikers (SAAZ)